בס"ד , תמוז תשפ"ד , שבת פרשת בלק

**לבני הישיבה היקרים מאוד והוריהם**

**שלום רב.**

**התחלנו את החופש הגדול לפני כ-חודש . עברנו חוויה שלא תישכח בצו-8 עם 50-60 תלמידים מידי יום במשך שלושה שבועות. הבנים למדו תורה במסירות רבה , וכשהודעתי להם שלאחר 3 שבועות מפסיקים את המיזם , הם פנו אלי וביקשו – "עוד שבוע" !! זכתה הישיבה שאלו בניה!!**

**יש לי בקשה חשובה מאוד מההורים .** אנא הורים יקרים !!!! פתחו עין על הבילויים של הבנים, על השעות שהבנים משתעממים בהן. אני מקבל מדי פעם התרעות ממשרד החינוך ומרשויות הרווחה ( לכל מנהלי בתי הספר) על תופעות של שתיית אלכוהול, עישון והתנסויות מסוכנות  שונות.  הבנים בני 13-18. החופשה ארוכה מאד (70 יום) , רבים  מהבנים ערים בלילה ומסתובבים במקומות שאנחנו לא מודעים להם.

חשוב לדעת היכן הבנים מבלים, עם מי הם מבלים, מהו הבילוי, מתי הבנים חוזרים הביתה לאחר הבילוי, חשוב מאוד לשוחח עם הבנים בשיחה פתוחה על מהות החופש ועל הסכנות הטמונות בו. נפגשתי הבוקר עם מספר תלמידים והם אמרו – "משעמם לנו, רוצים לחזור לישיבה , לסדר יום , לחברים". יש בנים שמכלים את זמנם במשחקי פלאפון, בסרטים בפלאפון , סדרות שונות ומשונות..........**תשמרו על הבנים , שחו"ח לא יהיו תלמידים שיחזרו בתחילת שנה"ל לישיבה ולא נכיר אותם , נצטרך להתחיל מ- 0 בחינוך, בערכים ועוד......**

**שימו לב הורים יקרים** . הרבו  לשוחח עם הילדים ואם מתעוררת בעיה פנו אלינו וננסה לעזור ולתמוך בבנים גם בחופשה. "ונשמרתם מאד לנפשותיכם"- בגוף וברוח. חשוב מאד להקפיד על שעה מוסכמת ואחראית שבה הבנים הולכים לישון.

**הישיבה תוציא תוכנית שיעורי תורה קבועים שיתקיימו אי"ה בתשעת הימים. חשוב שלכל תלמיד יהיה שיעור יומי אחד . ישנם המון שיעורים בכל אתר ואתר, ובמיוחד בבית המדרש הקהילתי בגבעת שמואל.**

**הורים יקרים – תעזרו לנו בנושא זה.**

**ועתה לפרשת השבוע , מאמר שחשוב לקרוא בדיוק בנושא שכתבתי עליו בהקדמה .**

**ביקשו לקבוע פרשת בלק במקום קריאת שמע**

**הגמרא במסכת ברכות אומרת כך .**

**אמר רבי אבהו בן זוטרתי אמר רבי יהודה בר זבידא: בקשו לקבוע פרשת בלק בקריאת שמע, ומפני מה לא קבעוה – משום טורח צבור. מאי טעמא? אלא אמר רבי יוסי בר אבין: משום דכתיב בה האי קרא(משום שכתוב בפסוק): "כרע שכב כארי וכלביא מי יקימנו"**  (ברכות י"ב ע"א).

גמרא זו תמוהה מאוד – היעלה על הדעת שפרשת בלק, שכולה עוסקת בניסיונות בלתי-פוסקים של בלעם לקלל את ישראל, תיבחר כפרשה המרכזית בחייו של יהודי?!  וכי ייתכן שפרשה זו יכולה להחליף את שלוש הפרשיות של קריאת שמע?!

צריכים לשים לב שהגמרא מתמקדת בפסוק **"כרע שכב כארי וכלביא מי יקימנו".** הפסוק מתאר את עיקר חייו של היהודי, כפי שמפרש רש"י (במדבר כ"ג, כג): **"כשהן עומדים משנתם שחרית, הן מתגברים כלביא וכארי לחטוף את המצוות, ללבוש טלית לקרוא את שמע ולהניח תפילין".**

הפסוק מתאר מסירות נפש בעבודת ה'. מיד  בקומם משנתם היהודים רצים לקיים מצוות. פרשה שאבני היסוד שלה הן ההתמסרות והזריזות בעבודת ה' – זוהי פרשייה שיכולה לשמש תחליף ראוי לפרשת שמע שמדברת על התמסרות לעבודת ה' .

הזריזות בעבודת ה' נלמדת מזריזותו של אברהם אבינו: "וישכם אברהם בבוקר". אברהם היה הראשון שמסר את נפשו על ה', וכאשר יש מסירות נפש, באה הזריזות.

מקומו של הפסוק  "כרע שכב כארי וכלביא מי יקימנו" בפרשת בלק ובלעם אינו מקרי. הפסוק מצביע על הבדל משמעותי בין תורת בלעם ובין תורתו של אברהם: "כל שיש בו ג' דברים הללו [מתלמידיו] של אברהם. וג' דברים הללו [מתלמידיו] של בלעם. של אברהם עין טובה רוח נמוכה נפש שפלה [וחילופיהן בתלמידיו] של בלעם עין רעה ורוח גבוהה ונפש רחבה".

בפרשה מתואר הניגוד שבין תלמידי אברהם לתלמידיו של בלעם. אברהם – שמסר את נפשו לעבודת ה',  ומצד שני בלעם –שמחפש כבוד ותאווה. ניגוד שבין הכנעה של אברהם אבינו לגאווה של בלעם, בין התמסרות לה' לאהבת הכסף והבצע, מתואר בפסוק זה – עמוד התווך של פרשת בלק.   דווקא מתוך הניגודים מתברר ייחודה של האומה היהודית ולכן ראויה להיאמר פרשה זו בכל יום, כי פרשייה זו מלמדת אותנו אם הזריזות והשמחה בעבודת ה'.

בשני פסוקים בפרשה נמשל עם ישראל ללביא ולאריה:

1. "הֶן עָם כְּלָבִיא יָקוּם וְכַאֲרִי יִתְנַשָּׂא לֹא יִשְׁכַּב עַד יֹאכַל טֶרֶף וְדַם חֲלָלִים יִשְׁתֶּה".

2. "כָּרַע שָׁכַב כַּאֲרִי וּכְלָבִיא מִי יְקִימֶנּוּ מְבָרֲכֶיךָ בָרוּךְ וְאֹרְרֶיךָ אָרוּר".

בעוד אופיו של הלביא להיות זריז ומהיר, הרי שאופיו של האריה מתון ומיושב, ובלשוננו: 'ארי ברבצו'. האריה משדר ביטחון עצמי, ואינו מוכן לסגת מעמדותיו וממקומו. בעם ישראל יש בחינה של קביעות ושורשיות, "רביצת ארי",  אבל לעומתה יש גם צורך בזריזות ולהיטות כלביא – "כלביא יקום". צריך לשדר ביטחון מושלם בה' יתב' ומצד שני זריזות בעבודת ה'.

**מה ניתן ללמוד מכאן לבנינו בחופש הגדול ????**

בימים אלו החלה תקופת הקיץ, החופש הגדול , ואנו כאומה מיוחדת "ואתם תהיו לי ממלכת כוהנים וגוי קדוש" צריכים להתנשא כארי וכלביא לקיים את מצוות ה'. בזריזות ובביטחון מלא . מעניין שבכך גם בחר רבי יוסף קארו, מרא דאתרא של ארץ ישראל, לפתוח את שולחנו הערוך: "יתגבר כארי לעמוד בבוקר לעבודת בוראו".

**הלכה זו היא סמל האומה; היא ממחישה יותר מכול את זהותנו ואת ייחוסנו לאברהם, אביה של האומה היהודית. אם נשכיל להיות זריזים כלביא וקבועים כארי נוכל לנצח את בלעם ותלמידיו המנסים בכל דור ודור להתנכל ולהרוס את ייחודנו כאומה יהודית.**

**במיוחד בתקופה קשה זו , שעם ישראל מתמודד במלחמה עיקשת במספר חזיתות , אסור לנו לוותר על 3 תפילות במניין , בקיום מצוות, בלימוד תורה , בעשיית מעשים טובים . כל הדברים שנעשה ברוחניות יעזרו מאוד לעם ולחיילי צה"ל הנלחמים ושומרים על עמנו.**

**שבת שלום ומבורך**

**בשורות טובות**

**אוהבכם ומוקירכם**

**שרגא פרוכטר – ראש הישיבה**